রক্তদানের বিনিময়ে কোনওরকম উপহার দেওয়া বা নেওয়া নিয়মবিরুদ্ধ। সেখানে রীতিমতো কার্ড ছাপিয়ে সোনার দুল দেওয়ার প্রতিশ্রুতি দিয়ে রক্তদান শিবিরের আয়োজন করেছিল শহরের একটি সংগঠন। এ ব্যাপারে উদ্যোক্তাদের সঙ্গে যোগাযোগ করা হলে তাঁরা জানিয়েছিলেন, রক্তদানে মহিলাদের উৎসাহ দেওয়ার জন্যেই এই আয়োজন করা হয়েছে।
তবে বিষয়টি কতটা আইনানুগ? স্বাস্থ্য প্রতিমন্ত্রী চন্দ্রিমা ভট্টাচার্য এবেলা.ইন-কে জানিয়েছিলেন, সুপ্রিম কোর্টের নির্দেশিকায় রয়েছে, এমন কোনও উপহার রক্তদান শিবিরে দেওয়া যায় না। রক্তদাতাদের জন্য যে আমন্ত্রণপত্র ছাপিয়েছিল এই সংগঠন, সেই আমন্ত্রণপত্রের ছবিও চেয়ে পাঠিয়েছিলেন তিনি। এদিন বিকেলে সেই ছবি দেখে স্বাস্থ্য প্রতিমন্ত্রী জানিয়েছেন, এটি একেবারেই নীতিবিরুদ্ধ কাজ হয়েছে। আমন্ত্রণপত্রে মুখ্যমন্ত্রী মমতা বন্দ্যোপাধ্যায়ের ছবি ব্যবহার করেও অনুচিত কাজ করেছে সংগঠকের সদস্যরা। বিষয়টি খতিয়ে দেখার পূর্ণ আশ্বাস দিয়েছেন তিনি। স্বাস্থ্য দফতরের আইন অনুযায়ী যদি কোনও ব্যবস্থা নেওয়া সম্ভব হয়, তবে তা নেওয়ারও ইঙ্গিত দিয়েছেন তিনি।   

এদিকে এবেলা.ইন-এ খবরটি প্রকাশিত হওয়ার পরেই নড়েচড়ে বসেছে শিবিরের উদ্যোক্তারা। সূত্রের খবর, রক্তদান পর্ব এদিন শেষ হলেও সোনার দুল দেওয়া হয়নি। কবে সেটা হবে, তা নিয়ে মুখ খুলতে চাননি তাঁরা। এই ব্যাপারে সংগঠনের এক সদস্যের সঙ্গে যোগযোগ করা হলে তিনি জানান, ‘‘কিছু অসুবিধের কারণে উপহার দেওয়ার দিনটি আমরা পিছিয়ে দিয়েছি।’’